વિવિધ અવાજોને તીવ્રતાના ચડતા ક્રમમાં કંઈક આમ ગોઠવી શકાય : મચ્છરનો ગણગણાટ, પક્ષીઓનો કલબલાટ, માણસનો અવાજ, ટેલિવિઝનનો સાઉન્ડ, પાટા પર દોડતી ટ્રેન, જસ્ટિન બીબરની કૉન્સર્ટનાં સ્પીકર, ટેક ઑફ થતું પ્લેન, સુપરસોનિક વિમાનની સોનિક બૂમનો ધડાકો અને ત્યાર પછી રામ ગોપાલ વર્માની ફિલ્મનું બૅકગ્રાઉન્ડ મ્યુઝિક. તેમની આ સરકાર ૩નું મ્યુઝિક એટલુંબધું ઘોંઘાટિયું છે કે ફિલ્મની શરૂઆતમાં ઍન્ટિસ્મોકિંગની સાથોસાથ કાનની સલામતીની પણ જાહેરાત મૂકવા જેવી છે. બૅકગ્રાઉન્ડ નૉઇઝ ઉપરાંત પણ ફિલ્મમાં ઘણાબધા પ્રૉબ્લેમ છે.